SF บวกเกือบ 4% นิวไฮในรอบ 2 ปี โบรกฯ อัพเป้า 7.60 บ.
SF บวกเกือบ 4% สูงสุดในรอบ 2 ปี ล่าสุดณ เวลา 11.35 น.อยู่ที่ 6.80 บาท บวก 0.25บาท หรือ 3.82% สูงสุดที่ 6.95 บาท ต่ำสุดที่ 6.65 บาท มูลค่าการซื้อขาย 78.55 ล้านบาท ด้าน บล.เมย์แบงก์ กิมเอ็ง (ประเทศไทย) แนะนำซื้อ ให้เป้า 7.60 บาท
2 ก.พ. 2560

ผู้สื่อข่าวรายงานว่า ราคาหุ้นบริษัท สยามฟิวเจอร์ ดีเวลอปเมนท์ จำกัด (มหาชน) หรือ SF ล่าสุดณ เวลา 11.35 น.อยู่ที่ 6.80 บาท บวก 0.25 บาท หรือ 3.82% สูงสุดที่ 6.95 บาท ต่ำสุดที่ 6.65 บาท มูลค่าการซื้อขาย 78.55 ล้านบาท ขณะที่ดัชนีหุ้นโดยรวมลบ 0.09%
 
โดยราคาหุ้น SF ปรับตัวขึ้นสูงสุดในรอบ 2 ปี นับตั้งแต่ราคาอยู่ที่ 6.96 บาท เมื่อวันที่ 12 ก.พ.58
ขณะที่ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำซื้อ SF ให้ราคาเป้าหมาย 7.60 บาท/หุ้น โดยการพัฒนาโครงการเมกาซิตี้ ซึ่งเป็นโครงการแบบ Mixed use จะช่วยเพิ่มความสามารถในการแข่งขันให้กับโครงการเมกาบางนาและสนับสนุนการเติบโตระยะยาวของ SF รวมทั้งเป็นอัพไซด์ต่อประมาณการ
ส่วนในระยะสั้นกำไรของบริษัทจะถูกขับเคลื่อนจากการปรับค่าเช่าและการขยายพื้นที่เช่าของโครงการเดิมซึ่งรวมถึงการเพิ่มพื้นที่เช่าเมกาบางนา 10,000 ตารางเมตรในปลายปีนี้จึงได้ปรับประมาณการกำไรปี 2559-2562 ขึ้น 10-12% สะท้อนถึงพื้นที่เช่าเพิ่มขึ้น ทำให้ราคาเป้าหมายปรับเพิ่มจาก 7.20 บาท เป็น 7.60 บาท (อิง PBV 1.5 เท่า)
ทั้งนี้คาดกำไรปกติลดลง 13%เทียบกับไตรมาสก่อน แต่เพิ่มขึ้น 33%เทียบช่วงเดียวกันของปีก่อนเป็น 90 ล้านบาท โดยโครงการของ SF เติบโตจากการปรับขึ้นค่าเช่าตามสัญญาและศูนย์การค้า เพชรเกษม พาวเวอร์ เซ็นเตอร์ มีการเปลี่ยนผู้เช่าหลักจาก HomeWorks เป็น Makro Food Service พื้นที่เช่าราว 10,000 ตารางเมตร
อีกทั้งมีผู้เช่ารายใหม่แทน Index Living Mall เปิดเป็นตลาดนัดติดแอร์ JJ One Market เฟสแรกประมาณ 5,000 ตารางเมตร นอกจากนั้น คาดส่วนแบ่งกำไรจากโครงการเมกาบางนาเติบโตต่อเนื่อง อัตราเข้าเช่ายังคงเต็มและมีการปรับขึ้นค่าเช่าได้ตามปกติ แม้รายได้จากพื้นที่ส่วนกลางจะลดลงเนื่องจากงดจัดกิจกรรมด้านบันเทิงตั้งแต่ช่วงกลางเดือน ต.ค. แต่ค่าใช้จ่ายในการจัดงานก็ลดลงด้วยเช่นกัน
ส่วน บล.ยูโอบี เคย์เฮียน (ประเทศไทย) ระบุในบทวิเคราะห์ให้ราคาเป้าหมาย SF ที่ 7 บาท โดยบริษัทเตรียมพัฒนา “เมกะซิตี้” บนที่ดิน 400 ไร่ที่เหลือบริเวณบางนา ซึ่งประกอบไปด้วยพื้นที่เช่าสำนักงานและโรงแรม เป็นอัพไซด์ต่อการดำเนินงานระยะกลาง